《题赵魏公秋林晓行图》
明代·陶宗仪

疏林惨淡月欲堕，袅袅哀猿啼一个。桥危霜重白于银，蹇驴行涩轻踏破。

魏公人品世莫俦，平生快意居庸游。戏将丹青写八法，西风黄叶江南秋。

功名到手辞未得，玉带金鱼疲峻陟。他年解印赋归来，濯缨亭下鸥波碧。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。